Chrósćicy (SN/MWj). Nimo třoch wuběrkow ma Chróšćanska gmejnska rada nětko dalšu dźěłowu skupinu. Wona zaběra so z wobhospodarjenjom wodźiznow, z přirodnym wočerstwjenjom a z přirodoškitom. To je gmejnska rada na swojim wčerawšim posedźenju wobzamknyła. Dźěłowej skupinje přisłušeja nimo wjesnjanosty Marka Klimana (CDU) Benedikt Wjenk, Jan Wjesela, Uwe Macka, Michał Wowčer a Marian Korjeńk. Woni změja mjez druhim wo tym rozmyslować, kak najlěpje rěčki a hrjebje hladać, zaworane pólne pućiki wozrodźić abo štomy a kerki škitać. Uwe Macka napominaše, so tohorunja z něhdyšimi a snano zabytymi kemšerskimi šćežkami zaběrać a snano tež pomnikoškit sobu zapřijeć. Gmejnska rada nochce do dźěła mjenowaneho cyłka wobsahowje zasahnyć. Skerje měł sej tón sam swoje nadawki stajić.
szl_Latn